Gardul unui bătrân este mereu desenat cu graffiti, dar tot el riscă să fie pedepsit, la 102 ani. Situația absurdă a acestuia
Un bătrân de 102 ani din California, imobilizat într-un scaun cu rotile, a fost obligat de către autoritățile municipale să curețe graffiti-urile pictate pe gardul său, în caz contrar urmând să plătească amenzi de mii de dolari.
Victor Silva Sr., în vârstă de 102 ani, găsește deseori graffiti pictate pe gardul casei sale din Oakland, unde locuiește și plătește impozite de 80 de ani, scrie Fox News.
La începutul lunii martie, bărbatul a primit o citație de încălcare a legii din partea orașului Oakland, care îi ordona să îndepărteze graffiti-urile până marți, 19 martie, în caz contrar fiind pasibil de o amendă de 1.100 de dolari, plus 1.277 de dolari pentru fiecare reexaminare nereușită.
Nora sa, Elena Silva, a declarat pentru postul de televiziune că ceea ce se întâmplă este "absurd".
"Este o glumă proastă. Dacă te plimbi cu mașina prin oraș și vezi graffiti-uri peste tot. Nu știu ce să spun."
Victor Sr. a spus că, atunci când era mai tânăr, picta singur peste graffiti.
"A fost foarte ușor pentru că eram antreprenor. Voi împlini 103 ani în aproximativ două luni. Acum mă mișc mult mai greu și mai încet."
Fiul său, Victor Silva Jr. în vârstă de 70 de ani, încearcă să-l ajute să acopere graffiti-urile, care pentru unii sunt artă urbană. Silva Jr. a declarat că este greu să țină pasul, deoarece odată ce este acoperă unele, apar curând altele noi.
Postul de televiziune a precizat că a fost contactat de un inspector al orașului care a spus că va analiza cele întâmplate și, probabil, va anula citația.